IPLના આરંભે એક અઠવાડિયા સુધી તમામ હુક્કાબારની બહાર ‘તહેનાત’ પોલીસ ભેદી રીતે પોલીસ હટાવી લેવાઈ. આ પછી હુક્કાબાર ચાલતાં રહ્યાં ને હુક્કા પીતાં-પીતાં ‘એપ્લિકેશન’ આધારિત સટ્ટો રમાતો રહ્યો. કાયદો ‘ધુમાડે’ ઉડ્યો ને શહેરની સ્થાનિક પોલીસ તમાશબીન હતી. આંચકારૂપ ચર્ચા છે કે, પોલીસને એક હુક્કાબારની એવી મોહ-માયા (અંગ્રેજીમાં જેને ઈલ્યુઝન કહે છે) લાગી કે ભળતાં નામના હુક્કાબાર ઉપર દરોડા પાડી ‘સીલ’ હોવાનું દર્શાવાતું હતું. ગુજરાત સરકારના શાસકો યુવા પેઢીને સટ્ટારૂપી જુગાર અને હુક્કારૂપી નશાથી બચાવવા ઈચ્છે છે. આમ છતાં, ‘હુક્કા અને સટ્ટા’ની જુગલબંધી ચાલતી રહી તે વાસ્તવિકતા છે. IPLની બે જ મેચ બાકી હતી એટલે ઉચ્ચ અધિકારીઓ પાસે ‘પોલપટ્ટી’ ખૂલી ન જાય તે માટે વસ્ત્રાપુર, સોલા વિસ્તારમાં પોલીસે હુક્કાબાર ઉપર ચેકિંગ, દરોડા શરૂ કર્યાં છે. પહેલાં ‘કમાવી આપ્યું, કમાઈ લીધું’ના સંતોષથી સ્થાનિક પોલીસ હુક્કાબારને ‘તાળાં’ મારવા સક્રિય બન્યાંની ચર્ચા વેગવાન છે.